แบงก์หนุนซอฟท์โลนช่วย SME 1 หมื่นล.
สมาคมธนาคารไทย จัดสรรวงเงินกู้ 1 หมื่นล้านบาท ดอกเบี้ย 4% เป็นเวลา 2 ปี เริ่ม 15 ส.ค. นี้
2 ส.ค. 2559

สมาคมธนาคารไทย จัดสรรวงเงินกู้ 1 หมื่นล้านบาท ดอกเบี้ย 4% เป็นเวลา 2 ปี เริ่ม 15 ส.ค. นี้ นายปรีดี ดาวฉาย ประธานสมาคมธนาคารไทย เปิดเผยว่า กระทรวงการคลัง และสมาคมธนาคารไทย ร่วมกันสนับสนุนทางการเงินแก่ผู้ประกอบการเอสเอ็มอี ภายใต้โครงการ ‘สินเชื่อประชารัฐเพื่อเอสเอ็มอี’ วงเงินรวม 1 หมื่นล้านบาท โดยกำหนดวงเงินสินเชื่อต่อรายไม่เกิน 2 ล้านบาท สำหรับกลุ่มลูกค้าเอสเอ็มอีที่มีศักยภาพในการดำเนินธุรกิจ เพื่อเพิ่มขีดความสามารถในการเข้าถึงแหล่งเงินทุน และนำไปใช้เป็นเงินทุนหมุนเวียนหรือลงทุนในกิจการ อัตราดอกเบี้ยพิเศษ 4.00% ต่อปีในช่วง 2 ปีแรก และปีต่อไปเป็นอัตราดอกเบี้ยลอยตัว MRR (Minimum Retail Rate) ระยะเวลาการกู้สูงสุดไม่เกิน 7 ปี โดยหลักประกันและแนวทางในการพิจารณาขึ้นอยู่กับดุลยพินิจของแต่ละธนาคาร พร้อมเริ่มโครงการตั้งแต่วันที่ 15 สิงหาคม 2559
ก่อนหน้านี้ นายอภิศักดิ์ ตันติวรวงศ์ รมว.คลัง มอบแนวนโยบายแก่สถาบันการเงินทั้งเอกชนและรัฐบาลในการส่งเสริมและสนับสนุนกลุ่มลูกค้าเอสเอ็มอี ทั้งที่เป็นลูกค้าเดิมและลูกค้าใหม่ ในการให้คำปรึกษาและพิจารณาวงเงินช่วยเหลือในรูปแบบต่างๆ โดยโครงการสินเชื่อประชารัฐเพื่อเอสเอ็มอี นี้ ถือเป็นหนึ่งในโครงการประชารัฐของคณะทำงานการส่งเสริมเอสเอ็มอีและสตาร์ทอัพ ที่มี นายสุวิทย์ เมษินทรีย์ รมช.พาณิชย์ เป็นหัวหน้าทีมภาครัฐบาล และนายสุพันธุ์ มงคลสุธี เป็นหัวหน้าทีมภาคเอกชน โดยมีสมาคมธนาคารไทยเป็นศูนย์กลางในการประสานรายละเอียดต่างๆ ของโครงการ เพื่อช่วยเหลือและเสริมศักยภาพให้กับกลุ่มเอสเอ็มอีให้สามารถเข้าถึงแหล่งเงินทุนได้สะดวกและง่ายขึ้น  สำหรับลูกค้าเอสเอ็มอีที่สนใจสามารถยื่นคำขอ ‘สินเชื่อประชารัฐเพื่อเอสเอ็มอี’ ได้กับธนาคารสมาชิกที่เข้าร่วมโครงการ ตั้งแต่วันที่ 15 สิงหาคม 2559 เป็นต้นไป หรือเมื่อครบจำนวน 1 หมื่นล้านบาท